C 167/56
LV
Eiropas Savienības Oficiālais Vēstnesis
11.5.2023.
Ceturtdiena, 2022. gada 24. novembris
5. pauž dziļas bažas par visiem draudiem, cilvēktiesību pārkāpumiem un aizskārumiem, ko sievietes un meitenes piedzīvo bruņotos konfliktos, un atzīst, ka sievietes un meitenes ir īpaši apdraudētas, jo viņām bieži vien uzbrūk speciāli un viņām ir lielāks risks piedzīvot vardarbību konflikta un pēckonflikta situācijās, kas liedz viņām piedalīties miera procesos; mudina starptautisko sabiedrību paātrināt centienus, lai izskaustu seksuālu un ar dzimumu saistītu vardarbību bruņotos konfliktos KDR austrumu daļā, aizsargātu cietušos, izbeigtu vainīgo nesodāmību un cietušajiem nodrošinātu piekļuvi tiesu iestādēm, kompensācijas un tiesisko aizsardzību; 6. mudina starptautisko sabiedrību veikt konkrētus pasākumus, lai apturētu pašreizējo vardarbību, jo īpaši veicinot dialogu un nevardarbīgus risinājumus un atbalstot reģionālo mediācijas procesu — Luandas procesu, ko ierosināja Angolas prezidents Žoao Lorenco; uzsver, ka visām Austrumāfrikas valstu kopienas (EAC), Dienvidāfrikas attīstības kopienas (SADC) un Lielo ezeru reģiona starptautiskās konferences (ICGLR) dalībvalstīm ir jāievēro principi, par kuriem panākta vienošanās Austrumāfrikas valstu vadītāju konklāvā un Luandas mediācijas procesā; stingri uzsver, ka Āfrikas Lielo ezeru reģionā ir vajadzīga pārrobežu sadarbība; 7. prasa plašāku drošības sektora reformas centienu procesā izveidot oficiālu pārbaudes mehānismu, kurā izmeklētu kandidātus atcelšanai no amata un nodrošinātu, ka drošības spēki rīkojas atbilstoši starptautisko cilvēktiesību un starptautisko humanitāro tiesību standartiem; 8. mudina Komisiju un ES dalībvalstis nodrošināt, ka gaidāmajā ES stratēģijā attiecībā uz Āfrikas Lielo ezeru reģionu ir pienācīgi atspoguļotas daudzās un nopietnās cilvēktiesību un humanitārās problēmas gan valstu, gan reģionālā līmenī, jo īpaši KDR; 9. aicina KDR kaimiņvalstis pastiprināt centienus apkarot konfliktu izrakteņu kontrabandu caur tām un nelikumīgu tirdzniecību ar dabas resursiem, kas veicina konfliktu; uzsver, ka ir svarīgi turpināt centienus, lai bruņotie grupējumi, kas iesaistīti nelikumīgā tirdzniecībā ar dabas resursiem, tostarp zeltu un savvaļas dzīvnieku un augu produktiem, vairs netiktu pie finansējuma; aicina Komisiju, pārskatot Regulas (ES) 2017/821 darbību un lietderību, novērtēt tās ietekmi un efektivitāti; 10. uzdod priekšsēdētājai šo rezolūciju nosūtīt Padomei, Komisijai, Komisijas priekšsēdētājas vietniekam/Savienības Augstajam pārstāvim ārlietās un drošības politikas jautājumos, Eiropas Ārējās darbības dienestam, Āfrikas Savienībai, ĀKK un ES Ministru padomei, ĀKK un ES Apvienotajai parlamentārajai asamblejai, ANO ģenerālsekretāram un Kongo Demokrātiskās Republikas valdībai un parlamentam, kā arī pārējām Austrumāfrikas valstu kopienas valstīm.